
I.

Charakteristika

1.
Nebezpečenstvo pri zásahu na pozemných komunikáciách (ďalej len „komunikácia“) vzhľadom na druh udalosti a ďalšie podmienky na mieste zásahu vyplýva predovšetkým z týchto faktorov: 

a) prevádzka na komunikáciách,

b) manipulácia s havarovanými vozidlami a s ich nákladmi,

c) prepravované látky (nebezpečné látky) alebo zvieratá,

d) vznik požiaru pri úniku horľavých prevádzkových náplní alebo druhu nákladu havarovaných vozidiel,

e) úraz elektrickým prúdom (elektrické vedenie, troleje),

f) vplyv prírodného prostredia (napríklad vietor, padajúca námraza alebo vetvy).

2.  Na veľkosť nebezpečenstva na komunikáciách má vplyv najmä
a)  hustota prevádzky a druh komunikácie,
      b)  miesto zásahu a jeho prehľadnosť pre účastníkov cestnej premávky,
c)  druh zásahu a druh dopravného prostriedku, ktorý havaroval,
d) nedisciplinovanosť a nepozornosť účastníkov cestnej premávky,
e) meteorologické podmienky pri zásahu.

II.

Predpokladaný výskyt


Nebezpečenstvo pri práci na komunikáciách možno predpokladať najmä pri riešení následkov
a) požiarov (dopravných prostriedkov, objektov pri frekventovaných komunikáciách),
b) dopravných nehôd,
c) úniku nebezpečných látok z dopravných prostriedkov,
d) živelných pohrôm a vplyvu prírodného prostredia (napríklad námraza, víchrica, spadnuté stromy alebo narušené komunikácie).
III.

Ochrana

1. Z hľadiska taktiky hasičských jednotiek pri zásahu spočíva ochrana životov                   a zdravia hasičov pred nebezpečenstvom pri práci na komunikáciách v týchto zásadách: 

     a) 
sledovanie únosnosti komunikácií, ich krajníc, mostov a ostatných účelových zariadení komunikácií na mieste udalosti,
b) zabezpečenie miesta udalosti tak, aby bol vytvorený priestor na bezpečnú prácu hasičov, a to najmä
    1b.  postaviť vozidlá tak, aby chránili hasičov pred ostatnými účastníkmi cestnej premávky,
    2b.
označiť miesto zásahu a hasičskú techniku ako prekážku cestnej premávky,
          3b.
spolupracovať s orgánmi polície a inými kompetentnými osobami, predovšetkým s vlastníkom komunikácie (alebo ním povereným správcom komunikácie); požiadavky na tieto orgány, alebo osoby je potrebné formulovať zrozumiteľne a kontrolovať ich plnenie; dohodnúť hlavne obmedzenie prejazdu vozidiel prípadne úplné uzatvorenie komunikácie, zníženie rýchlosti prechádzajúcich vozidiel, obmedzenie vstupu ďalších osôb do vymedzeného priestoru zásahu, zabezpečenie miesta zásahu proti ďalšej dopravnej nehode apod.,
     4b.
na mieste zásahu dodržiavať taktické zásady stanovené pre jednotlivé druhy udalostí a vzhľadom na vznik možných rizík i zásady bezpečnosti pri práci, napríklad pred nebezpečenstvom pádu alebo úrazu elektrickým prúdom.

2.   Ochranné prostriedky a ďalšie zariadenia: 

 a)    osobné ochranné pracovné prostriedky príslušníka,

 b)  výstražné a signalizačné prostriedky a zariadenia na označenie prekážky v cestnej premávke, napríklad zábrany, kužele alebo výstražný trojuholník.

